TARTALOMJEGYZÉK

1. Bevezetés 2

2. Az EMGA-hoz rendelt címzett bevételek 2

3. Az ideiglenes szerkezetátalakítási összegekből származó bevételek (cukorágazat) 3

4. Az EMGA 2011. évi költségvetésének előzetes végrehajtására vonatkozó észrevételek 3

5. Az EMGA-hoz rendelt címzett bevételek felhasználása 8

6. Az ideiglenes szerkezetátalakítási összegekből származó bevételek felhasználása (cukorágazat) 8

7. A cukoripar szerkezetátalakítási alapjának felhasználása 8

8. Következtetések 8

1. melléklet Az EMGA-előirányzatok ideiglenes felhasználása 2011. május 31-ig 10

BEVEZETÉS

Az 1. melléklet bemutatja, hogy a 2010. október 16-tól 2011. május 31-ig tartó időszakban milyen szintű volt a költségvetés tényleges végrehajtása az 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva.

AZ EMGA-HOZ RENDELT CÍMZETT BEVÉTELEK

A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt szabályok értelmében a megfelelőségi vizsgálatok határozatai szerinti pénzügyi kiigazításokból, a szabálytalanságokból és a tejilletékből származó bevételeket az EMGA kiadásainak finanszírozására kell felhasználni. E szabályok értelmében a címzett bevételeket a tagállamok részéről felmerült EMGA-kiadások fedezésére lehet fordítani. Amennyiben e bevételek egy részét nem használják fel, a fennmaradó részt automatikusan átvezetik a következő költségvetési évre[2].

A 2011. évi EMGA-költségvetés tartalmazta a Bizottság által készített legutóbbi becslést mind a piaci intézkedésekhez és közvetlen támogatásokhoz kapcsolódóan várható kiadások finanszírozásához szükséges előirányzatokra, mind pedig a szóban forgó költségvetési év során várhatóan befolyó, célhoz kötött bevételekre és az előző költségvetési évből rendelkezésre álló célhoz kötött bevételek egyenlegének átvezetésére vonatkozóan. A Bizottság a 2011. évi költségvetésből az EMGA-előirányzatokra szánt összegre vonatkozó javaslatában figyelembe vette az összes címzett bevételt és azt kérte, hogy 2011-ben az előirányzatok szintjének kiszámításakor a címzett bevételek becsült összege kerüljön levonásra a Bizottság által becsült EMGA-kiadásokból. A költségvetési hatóság elfogadta az új EMGA-költségvetést, amelynek előirányzatai magukban foglalták a várható címzett bevételeket.

A 2011. évi költségvetés kidolgozásakor a rendelkezésre álló címzett bevételek a Bizottság becslései szerint 1 247,0 millió EUR-t tettek ki. Nevezetesen:

- A 2011. költségvetési évben várhatóan keletkező címzett bevételeket a Bizottság 707,0 millió EUR-ra, a megfelelőségi vizsgálatok nyomán végrehajtott korrekciókból és a szabálytalanságokból eredő bevételeket 600,0 millió, illetve 88,0 millió EUR-ra, a tejilletékekből származó bevételeket pedig 19,0 millió EUR-ra becsülte.

- A címzett bevételeknek a 2010. évi költségvetési évből 2011-re várhatóan átvezetendő összege a becslés szerint 540,0 millió EUR.

A Bizottság a 2011. évi költségvetésben ezt az 1 247,0 millió EUR összegű bevételt két programra irányozta elő. Nevezetesen:

- 500,0 millió EUR-t a gyümölcs- és zöldségágazat termelői szervezeteinek működési alapjaira, illetve

- 747,0 millió EUR-t az egységes támogatási rendszerre.

E két programra vonatkozóan a költségvetési hatóság végül – a Bizottság javaslatával összhangban – 292,0 millió EUR összegű, illetve 30 389,0 millió EUR összegű előirányzatot fogadott el. Az elfogadott előirányzatok és a fenti címzett bevételek összegéhez képest az előirányzati szükségletek teljes becsült összege a gyümölcs- és zöldségágazatban működő termelői szervezetek működési alapjai tekintetében 792 millió EUR, az egységes támogatási rendszer tekintetében pedig 31 136,0 millió EUR.

A 2011. évi költségvetésnek a 2010. április 30-ig tartó időszakra vonatkozó ideiglenes végrehajtását bemutató mellékletben a gyümölcs- és zöldségágazat és a termeléshez nem kötődő közvetlen támogatások területének költségvetési előirányzatai tartalmazzák a fent említett két programra vonatkozóan elfogadott előirányzatokat; ezek összege 491,1 millió EUR-t, illetve 36 324,0 EUR-t tesz ki a fent említett címzett bevételek figyelembevétele nélkül. Az ezen ágazatokhoz rendelt bevételek beszámítását követően a 2011. évi költségvetésben szereplő teljes tervezett előirányzat 991,1 millió EUR-t tesz ki a zöldség- és gyümölcságazat területén, illetve 37 071,0 millió EUR-t a termeléshez nem kötődő közvetlen támogatások területén.

AZ IDEIGLENES SZERKEZETÁTALAKÍTÁSI ÖSSZEGEKBőL SZÁRMAZÓ BEVÉTELEK (CUKORÁGAZAT)

A cukorágazat szerkezetátalakítására ideiglenesen rendelkezésre álló összegeket címzett bevételként kell kezelni, amely a cukoripar szerkezetátalakítási támogatásának, illetve a cukoripar szerkezetátalakítási alapjában meghatározott egyéb támogatásoknak a finanszírozására fordítandó. Három gazdasági év – 2006–2007, 2007–2008 és 2008–2009 – esetében az egyes tagállamok piaci szereplőinek tulajdonában lévő cukor, inulinszirup és izoglükóz mennyiségi kvótáira vonatkozó szóban forgó összegek befizetésre kerültek az alapba. A 2011. évi költségvetés kidolgozása során arra számítottak, hogy a 2010. költségvetési évről 1 015,0 millió EUR kerül átvezetésre a 2011. évi költségvetésbe. A címzett bevételek 2011-re átvezetett végső összege, amely a cukoripar szerkezetátalakítási alapjába kerül, elérte az 1 044,8 millió EUR-t.

AZ EMGA 2011. ÉVI KÖLTSÉGVETÉSÉNEK ELőZETES VÉGREHAJTÁSÁRA VONATKOZÓ ÉSZREVÉTELEK

Az 1. melléklet bemutatja, hogy a 2010. október 16-tól 2011. május 31-ig terjedő időszakban a költségvetés előzetes végrehajtása milyen szinten állt. Az 1. melléklet a költségvetés előzetes végrehajtási szintjét összeveti az 1290/2005/EK tanácsi rendelet 20. cikkének rendelkezései szerint kialakított, mutatón alapuló kiadási profillal. Az alábbiakban rövid magyarázat található egyes olyan költségvetési jogcímcsoportokhoz, amelyek a 2011. évi költségvetés végrehajtásának tényleges és becsült szintje között a legjelentősebb eltérést mutatják:

Piaci intézkedések

A mutató 2011. május 31-i szintje szerint az agrárpiaci intervencióra fordított előirányzatok felhasználása 63,0 millió EUR összeggel magasabb volt az elfogadott költségvetési előirányzatok szintjénél. Ez az eltérés elsősorban a bor- és a húsipari ágazatnak tulajdonítható. Más ágazatok esetében ugyanakkor a vártnál alacsonyabb felhasználási szint figyelhető meg.

Gabona (−167,0 millió EUR)

Az ehhez a költségvetési tételhez tartozó 2011. évi előirányzatok kihasználásának a vártnál alacsonyabb mértéke a 2010 decemberétől kezdődött intervenció révén végrehajtott jelentős gabona-értékesítések eredménye. Az Európai Bizottság nyílt közbeszerzési eljárások keretében 2011. május 31-ig 2 551 000 tonna árpát és 88 000 tonna búzát értékesített, a 2011-es költségvetésben becsültnél jelentősen magasabb áron. E magas árak jelentős nyereséget jelentenek a 2011. évi költségvetésben és a költségvetés felhasználása szempontjából negatív összegként jelennek meg. A jelenlegi szakaszban a Bizottság úgy véli, hogy a szóban forgó nyereség e költségvetési tétel vonatkozásában a 2011. költségvetési év végén általános alulteljesítést fog eredményezni.

Az 1. mellékletben nem szereplő termékekre vonatkozó visszatérítések (–13,6 millió EUR)

Az ennél a költségvetési tételnél szereplő előirányzatok alulteljesítése a mutató szerinti szinthez képest a cukor- és a tejágazat termékeire vonatkozó kiviteli engedélyek kifizetésének a vártnál lassabb ütemére vezethető vissza.

Rostnövények (+6,1 millió EUR)

Az ennél a költségvetési tételnél szereplő előirányzatoknak a vártnál gyorsabb felhasználása a gyapotágazati szerkezetátalakítási intézkedések következménye, amelyek végrehajtására először 2010-ben került sor, amely évben valamennyi kifizetés októberben történt. A 2011. évi mutató a 2010-es végrehajtási szinten alapul. 2011-ben ugyanakkor az ehhez a költségvetési tételhez kapcsolódó kiadások egyenletesen emelkedtek a hónapok során (május végén a felhasználás 44%-ig emelkedett). Ez a végrehajtási szint nem fenyeget a költségvetési előirányzatok túllépésének veszélyével, mivel az előirányzatok a jogszabályok által ezen intézkedésekre meghatározott pénzügyi felső határokon alapulnak.

Gyümölcs és zöldség (+165,9 millió EUR az elfogadott előirányzatokhoz képest)

Ez a végrehajtási szint a termelői szervezetek működési alapjaival összefüggő kiadásoknak tulajdonítható, amely alapok finanszírozása a 2011. évi költségvetésben az elfogadott költségvetési előirányzatokból, valamint az e programhoz rendelt címzett bevételekből történik (megjegyzés: a részleteket lásd fentebb, a 2. pontban). Ez a végrehajtási szint annak a következménye, hogy a 2011. május 31-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az e területhez rendelt címzett bevételeket.

Jelenleg a Bizottság úgy ítéli meg, hogy az ágazat rendelkezésére álló összes előirányzat elegendő lesz a tagállamokban a 2011. évben várhatóan felmerülő kiadások fedezésére.

Az Olvasó kedvéért a Bizottság a mellékletben szereplő, ideiglenes végrehajtásról szóló táblázatba *-gal jelölt lábjegyzetet iktatott be. Ez a lábjegyzet bemutatja, hogy mi lenne a helyzet, ha a mutató 2011. május 31-i szintjét alkalmazták volna a szóban forgó terület finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 491,1 millió EUR összegű elfogadott költségvetési előirányzatokból és az ágazathoz rendelt, 500,0 millió EUR összegűre becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 991,1 millió EUR összegű összes teljes finanszírozásra alkalmazták volna, 69,4 millió EUR összegű alulteljesítés jelenne meg.

Az alulteljesítés egyrészt a termelői szervezetek működési alapjaival függ össze, amelyek esetében a kifizetés üteme kissé lassabb, mint a korábbi években, másrészt pedig az iskolagyümölcs-programmal, amelynél az intézkedés újszerűsége miatt még nincs meghatározott végrehajtási szint. Mindkét helyzet átmeneti jellegűnek tekinthető. Meg kell azonban jegyezni, hogy a Bizottság által az E. coli által Németországban okozott válságot követően a gyümölcs- és zöldségágazatban elfogadott rendkívüli támogatási intézkedések egy része a termelői szervezetek működési alapjaiból kerül finanszírozásra.

Ezenkívül a termelői csoportok előzetes elismeréséhez nyújtott támogatás kifizetési üteme 2011-ben továbbra is gyorsabb volt, mint az előző három év során.

Szőlészeti-borászati termékek (+125,0 millió EUR)

A mutató által 2011. május 31-én jelzett költségvetési előirányzatok szintjéhez és az elméleti teljesítési profilhoz viszonyítva a jelenlegi túlteljesítés annak tudható be, hogy a tagállamok – elsősorban a borágazatnak nyújtott nemzeti támogatási programok esetében – felgyorsították a kifizetések ütemét. A gyorsabb ütem nem fenyeget a költségvetési előirányzatok túllépésének veszélyével, mivel az előirányzatok a jogszabályok által ezen intézkedésekre meghatározott pénzügyi felső határokon alapulnak.

Tej és tejtermékek (−61,2 millió EUR)

A mutató által 2011. május 31-én jelzett költségvetési előirányzatok szintjéhez és az elméleti teljesítési profilhoz viszonyítva alulteljesítés figyelhető meg. Ez elsősorban az iskolatej-programmal függ össze, amelynek esetében a költségvetési előirányzatok a 2011. évi költségvetésről szóló tárgyalások során a Bizottság által kezdetben szükségesnek ítélt összeghez képest 10 millió EUR-val megnövekedtek. A költségvetésben bekövetkezett növekedés jelenleg még nem tükröződik a tagállamok teljesítésében. Ezenkívül a 2010 decemberében indult intervenció keretében végrehajtott soványtejpor-értékesítések a 2011-es költségvetés kidolgozásakor eredetileg becsültnél magasabb árszinten történtek, és ezáltal nyereség keletkezett a 2011. évi költségvetésben. A jelenlegi szakaszban a Bizottság úgy véli, hogy a szóban forgó nyereség az ágazati előirányzatok szintjén a 2011. költségvetési év végén általános alulteljesítést fog eredményezni.

Marha- és borjúhús (+14,2 millió EUR)

Az ennél a költségvetési tételnél szereplő előirányzatoknak a mutató szintjéhez viszonyított gyorsabb felhasználása annak a következménye, hogy a 2010. október 16-tól 2011. május 31-ig terjedő időszakban a vártnál nagyobb mennyiségű, visszatérítésre jogosult áru exportálására került sor. Mivel a török piac megnyílt az EU húsipari termékei előtt, a 2010/2011-es WTO-év első felében jelentősen megélénkült az ezen a piacon kifejtett exporttevékenység. Jelenleg az Európai Bizottság azt tervezi, hogy az idén kiadásra kerülő kiviteli engedélyek nagyobb mennyiségre fognak szólni, mint azt a 2011-es költségvetés elkészítése idején becsülték. A Bizottság tehát e pillanatban úgy véli, hogy ennél a költségvetési tételnél 2011 végén az előirányzatok általános felülteljesítése várható.

Sertéshús, tojás és baromfi (+10,4 millió EUR)

Az ennél a költségvetési tételnél szereplő előirányzatoknak a mutató szintjéhez viszonyított gyorsabb felhasználása arra vezethető vissza, hogy ebben a költségvetési évben a vártnál nagyobb mennyiségű, visszatérítésre jogosult baromfi exportálására került sor. A Bizottság jelenleg úgy látja, hogy ennél a költségvetési tételnél általános felülteljesítés keletkezik, amit más költségvetési tételeknél rendelkezésre álló előirányzatok átcsoportosításával kell majd fedezni.

A Bizottság továbbá arra számít, hogy a sertéshúságazatban tapasztalt elhúzódó piaci nyomás következtében 2011. januárban bevezetett, a sertéshús magántárolását támogató intézkedésekre 2011-ben mintegy 48 millió EUR-t fog fordítani. Ez a kiadás nem szerepelt a 2011. évi költségvetésben és fedezésére más költségvetési tételek előirányzataiból kell majd forrásokat átcsoportosítani.

Közvetlen támogatások

A közvetlen támogatásokra szánt előirányzatok felhasználása a mutató által 2011. május 31-én jelzett szintnél 250,4 millió EUR-val volt magasabb.

Termeléshez nem kötődő közvetlen támogatások (+332,5 millió EUR az elfogadott előirányzatokhoz képest)

Az ágazat szükségleteinek fedezésére rendelkezésre álló hitel-előirányzatok összege 37 071 millió EUR-t tesz ki, beleértve a hozzá rendelt 747 millió EUR címzett bevételt is. (Megjegyzés: a részleteket lásd fentebb, a 2. pontban).

Az egységes támogatási rendszernél a mutató szintjéhez képest túlteljesítés mutatkozik, amely az azzal járó technikai hatás, hogy a mutatót az elfogadott előirányzatokra alkalmazzák, amelyek nem foglalják magukban az e területhez rendelt címzett bevételeket. Az Olvasó kedvéért a Bizottság a mellékletben szereplő, ideiglenes végrehajtásról szóló táblázatba *-gal jelölt lábjegyzetet iktatott be. Ez a lábjegyzet bemutatja, hogy mi lenne a helyzet, ha a mutató 2011. május 31-i szintjét alkalmazták volna a szóban forgó terület finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 36 324,0 millió EUR összegű elfogadott költségvetési előirányzatokból és az ágazathoz rendelt, 747,0 millió EUR összegűre becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 37 071,0 millió EUR összegű összes teljes finanszírozásra alkalmazták volna, –401,8 millió EUR összegű alulteljesítés jelenne meg.

A 2011. költségvetési év első két hónapjában tapasztalható nagyon gyors ütemű felhasználást követően a rákövetkező hónapokban kismértékű lassulás volt megfigyelhető. Ugyanakkor a tagállamok jelenleg a becsült költségvetési szükségletek mintegy 97,9%-ának megfelelő összegű kifizetéseket már teljesítettek, amely szinte megegyezik a 2010 azonos időszakában kifizetett támogatások szintjével (98,1%).

A tagállamok által az egységes területalapú támogatási rendszer keretében teljesített kifizetéseket illetően a helyzet jelentősen javult a február végi legutóbbi jelentésben leírtakhoz képest. A végrehajtási szint a közelmúltban felgyorsult, és május végén a tagállamok a becsült költségvetési szükségletek mintegy 97,2%-ának megfelelő összegű kifizetéseket már teljesítettek, amelynek mértéke a múlt év azonos időszakában 95,5% volt.

A Bizottság jelenleg arra számít, hogy a termeléshez nem kötődő közvetlen támogatásokra rendelkezésre álló előirányzatok felhasználása a 2011. évi költségvetésben vártak szerint alakul.

Egyéb közvetlen támogatások (–82,6 millió EUR)

Az egyéb közvetlen támogatások területén 2011. május 31-én alulteljesítés mutatkozik a mutató megfelelő szintjéhez képest. Ez főleg a termeléshez kötődő, 68. cikk szerinti különleges támogatási intézkedések esetében a tagállamok által teljesített kifizetéseknek az alkalmazott lineáris mutatóhoz viszonyított lassabb ütemére vezethető vissza. 2011 a szóban forgó program alkalmazásának első éve, így előzmények nélkül nem lehet végrehajtási szintet meghatározni. A jelenlegi megítélés szerint ez a helyzet az egyéb közvetlen támogatások keretében finanszírozott összes program tekintetében ideiglenes.

Egyéb kiadások

A korábbi évek számláinak számviteli vizsgálata (+131,7 millió EUR)

A jelenlegi végrehajtási szint a már elvégzett elszámolásokból eredő korrekcióknak a megfelelő mutató 2011. május 31-i szintjével való összehasonlításából következik.

Hangsúlyozni kell, hogy a Bizottság a 2011-re vonatkozó módosító indítványában –72,0 millió EUR összegben javasolt korrekciókat. A költségvetési hatóság által a 2011-es költségvetésbe foglalt végső összeg –272,0 millió EUR volt.

A Bizottság jelenleg úgy véli, hogy a számlaelszámolási határozataiból és a támogatások kifizetési határidejének a tagállamok általi be nem tartásából eredő korrekciók nem elegendőek a fent említett rendkívüli, –200,0 millió EUR összeg fedezésére. Ezért a Bizottságnak a negatív költségvetési előirányzatok ebből adódó jelentős hiányát pozitív költségvetési előirányzatokkal kellene fedeznie annak érdekében, hogy e költségvetési tétel lezárása 2011-ben megtörténhessen.

AZ EMGA-HOZ RENDELT CÍMZETT BEVÉTELEK FELHASZNÁLÁSA

A mellékletben található táblázat azt mutatja, hogy 2011. május 31-ig 1 275,9 millió EUR összegű címzett bevétel folyt be. Nevezetesen:

- a megfelelőségi vizsgálatok határozatai szerinti korrekciókból származó bevételek összege 238,9 millió EUR-t tett ki, amelyet a költségvetési év végéig várhatóan további összegek növelnek;

- a szabálytalanságok nyomán keletkezett bevételek összege körülbelül 110,9 millió EUR-t tett ki, amely jelentősen meghaladja a kezdetben becsült 88,0 millió EUR-t, és

- mostanra a tejilletékből származó bevételek többsége befolyt, és összegük megközelítőleg 21,0 millió EUR-t tesz ki, ami kissé meghaladja az eredetileg becsült 19,0 millió EUR-t;

- végezetül a 2010-ről 2011-re átvezetett címzett bevételek az eredetileg 540,0 millió EUR-ra becsült összeggel szemben 905,1 millió EUR-t tettek ki.

A Bizottság jelenlegi becslése szerint a számlaelszámolások és a szabálytalanságok nyomán még további címzett bevételek beszedése várható.

AZ IDEIGLENES SZERKEZETÁTALAKÍTÁSI ÖSSZEGEKBőL SZÁRMAZÓ BEVÉTELEK FELHASZNÁLÁSA (CUKORÁGAZAT)

A jogszabályokkal összhangban 2009 novembere óta nem került sor újabb ideiglenes szerkezetátalakítási összegek beszedésére a tagállamoktól. Következésképpen, a cukoripar szerkezetátalakítási alapja számára rendelkezésre álló összes címzett bevétel összege megegyezik a 2010-es költségvetésből átvezetett összeggel, amely 1 044,8 millió EUR-t tesz ki (ez magasabb a 2011-es költségvetésben szereplő 1 015,0 millió EUR-nál, abból kifolyólag, hogy 2010 végén a kifizetések a vártnál alacsonyabbak voltak).

A CUKORIPAR SZERKEZETÁTALAKÍTÁSI ALAPJÁNAK FELHASZNÁLÁSA

2011. május végéig a tagállamok a szerkezetátalakításra irányuló intézkedések támogatására, valamint a diverzifikációs, illetve cukorfinomítási támogatások céljára 109,1 millió EUR összegű kifizetést teljesítettek.

KÖVETKEZTETÉSEK

Az EMGA 2011. évi költségvetési előirányzatainak ideiglenes végrehajtása a 2011. május 31-ig terjedő időszakban azt mutatja, hogy a tagállamok részére teljesített havi kifizetések körülbelül 416,7 millió EUR összeggel meghaladták a költségvetés mutató szerinti felhasználási szintjét. 1 275,9 millió EUR összegű címzett bevétel érkezett be, és 2011 során várhatóan még további összegek folynak be.

A Bizottság jelenleg úgy ítéli meg, hogy a már most rendelkezésre álló, valamint az év során elérhetővé váló címzett bevételek összegét – a költségvetés kidolgozása idején vártnak megfelelően – a termelői szervezetek működési alapjainak, valamint az egységes támogatási rendszernek a finanszírozására fogják fordítani.

Tekintettel arra, hogy a számviteli vizsgálati korrekciók –200,0 millió EUR összeggel összesen –272,0 millió EUR-ra emelkedtek (lásd a 0. pontot), valamint hogy a Bizottság az E. coli-válságot követően a gyümölcs- és zöldségágazatban rendkívüli támogatási intézkedéseket fogadott el (lásd a 4.1.4. pontot), a Bizottság a jövőben fokozott figyelemmel fogja kísérni a költségvetés végrehajtásának alakulását annak érdekében, hogy eldönthesse, a költségvetés más részeihez tartozó előirányzatoknak a tervezettnél alacsonyabb szintű felhasználása lehetővé teszi-e a szóban forgó költségvetési tételek finanszírozását.

1. melléklet Az EMGA-előirányzatok ideiglenes felhasználása 2011. május 31-ig

[pic]

[1] HL L 209., 2005.8.11., 1. o.

[2] Az átvitt címzett bevételeket elsőként, vagyis a költségvetési hatóság által elfogadott előirányzatok, illetve az év során keletkezett címzett bevételek előtt kell felhasználni (a költségvetési rendelet 10. cikke).